b'\n_START_ARTICLE_\nSte\xc4\x8daj\n_START_SECTION_\nPrijava terjatev v ste\xc4\x8dajnem postopku:\n_START_PARAGRAPH_\nPrijava terjatve mora poleg podatkov o upniku, dol\xc5\xbeniku in sodi\xc5\xa1\xc4\x8du vsebovati tudi podatek o opravilni \xc5\xa1tevilki ste\xc4\x8dajnega postopka in jasno dolo\xc4\x8den zahtevek za priznanje terjatve in morebitnih lo\xc4\x8ditvenih ter izlo\xc4\x8ditvenih pravic. Terjatev je potrebno opredeliti s podatki o vi\xc5\xa1ini glavnice in naslovu, ki predstavlja podlago zanjo, prijavo morebitnih stro\xc5\xa1kov ter obresti, ki so natekle do dneva za\xc4\x8detka ste\xc4\x8dajnega postopka. Zakonodaja za predvideva elektronsko vlaganje prijav terjatev ter lo\xc4\x8ditvenih in izlo\xc4\x8ditvenih pravic na elektronski naslov pristojnega sodi\xc5\xa1\xc4\x8da._NEWLINE_O priznanju vseh pravo\xc4\x8dasno prijavljenih terjatvah in pravicah se je dol\xc5\xbean ste\xc4\x8dajni upravitelj izjasniti v roku enega meseca. Navedeno stori v obliki izdelave osnovnega seznama preizku\xc5\xa1enih terjatev, ki se objavi na spletnih straneh AJPES-a. Zoper slednjega lahko upniki vlo\xc5\xbeijo ugovor, v kolikor so podatki o njih oz. njihovi terjatvi ali pravici napa\xc4\x8dni (ne pa tudi iz razloga, ker se ne strinjajo z odlo\xc4\x8ditvijo ste\xc4\x8dajnega upravitelja o priznanju njihove terjatve ali pravice). Po preverbi vseh vlo\xc5\xbeenih ugovorov ste\xc4\x8dajni upravitelj izdela kon\xc4\x8dni seznam preizku\xc5\xa1enih terjatev, ki se skupaj z izdanim sklepom o preizkusu terjatev objavi na spletnih straneh AJPES-a._NEWLINE_V kolikor prijavljene terjatve oziroma lo\xc4\x8ditvene ali izlo\xc4\x8ditvene pravice s sklepom o preizkusu terjatve niso priznane, lahko upnik v roku enega meseca od objave sklepa spro\xc5\xbei sodni spor za ugotovitev obstoja prerekane terjatve oziroma pravice. Enako mo\xc5\xbenost ima tudi upnik, ki s priznanjem terjatve drugega upnika ne sogla\xc5\xa1a (spor za ugotovitev neobstoja priznane terjatve)._NEWLINE_Delni\xc4\x8darji in lastniki dele\xc5\xbeev se popla\xc4\x8dajo \xc5\xa1ele po morebitnem popolnem popla\xc4\x8dilu dol\xc5\xbenikovih upnikov. Popla\xc4\x8dajo se v sorazmerju z nominalno vrednostjo njihovih delnic oziroma dele\xc5\xbeev.'